<P>Szerencsére ma már egyre többen belátják, hogy a nyári gumik télire cserélése biztonságosabbá és sokkal könnyebbé teszi a zord időjárás közepette az autózást, mégis mindig akad néhány érv arra, hogy ne kelljen pénzt költeni az új gumik beszerzésére és felszerelésére.</P>
<P>Az egyik ilyen, hogy ha tehetem, havas és jeges úton nem indulok útnak, ha pedig mégis autózni kell, akkor óvatosan, lassan vezetek. Tévhit, hogy a téli gumira csak hó és jég esetén van szükség. Általában azt szokták mondani, hogy +7°C alatt (egyes vélemények szerint ez a határ a nulla Celsius-fok) a nyári gumiabroncs megkeményedik, ezzel veszít tapadásából. A téli gumik speciális szilika-gumi keverékből készülnek, amely alkalmazkodik a hideg körülményekhez, és a legzordabb időben is lágy, rugalmas marad, ezzel megőrzi a tapadóképességét. </P>
<P>Ha nem is esik éppen hó vagy ónos eső, akkor is találkozhatunk még városi utakon is az úgynevezett fekete jéggel, ami a pára láthatatlan lefagyását jelenti. Ezeken ráfékezve nyári gumival kellemetlen meglepetések érhetnek. </P>
<P>A nyári gumi szűk víz- és sárelvezető nyílásai, merev mintázata miatt vizes, saras, sík-vidéki téli utcában is megbukik. A jó téli gumi bordázata miatt ezen felületeken is biztonságosabb. Vásárláskor persze oda kell figyelnünk, hogy csak olyan méretű gumit szereltessünk fel, amit a kocsi gyártója előír, a profilmélysége pedig legalább négy milliméter legyen.</P>
<P>A túlzottan óvatos, lassú vezetés pedig gyakran épp az ellenkezőjét váltja ki a biztonságos vezetés szempontjából, mint amit a sofőr el szeretne érni vele. A forgalom ritmusával lépést tartani képtelen autós ugyanis veszélyes előzési helyzeteket provokál, feszültséget teremt a partnerekben.</P>
<P>Gyakori ellenérv még, ha valakinek négykerékmeghajtásos autója van, vagy hogy van az autóban blokkolásgátló. Ezek a felszerelések mindeaddig valóban segítenek, amíg egy fékezés miatt a a kerekek már teljesen leblokkolnak. Ekkor ugyanis újra csak a gumi és az úttest közti kölcsönhatás számít. A nyári gumi nem tapad meg, s például lejtőn lefelé már nem segít az összkerékmeghajtás sem. </P>
<P>Kísérletek bizonyítják, hogy ha 100 km/óráról szárazon nyári gumival 50 méter után áll meg az autó, ugyanez hóban 300-500 méter is lehet. Blokkolásgátlóval és téli gumival ez a két adat körülbelül 40-60 méter és hóban 60-90 méter, viszont mindkét esetben kormányozható marad az autó.</P>
<P>Sokan gondolják, hogy az is elegendő, ha csak két kerékre vesznek téli abroncsot. Bár a semminél ez is többet ér, de igazán biztonságosan csak akkor vezethetünk, ha mind a négy keréken lecseréljük a gumikat. Ha mégis csak két téli gumira futja, akkor azokat mindenképp a hátsó kerekekre ajánlatos felszerelni. Veszélyesebb ugyanis, ha fékezéskor az autó hátsó vége tör ki, mint az eleje. Ugyanígy ha két régi és két új gumink van, akkor a hátsóra tetessük fel az újakat.</P>
<P>Van, aki halogatja a téli gumi vásárlását, amíg összegyűlik a pénze, hogy jó minőségű abroncsokat vegyen. Tudni kell azonban, hogy még az olcsó, ismeretlen márkájú téli gumik is többet segítenek télen, mint a nyáriak.</P>
<P>Kevesen tudják, hogy a téli gumik használata során fontos, hogy rendszeresen ellenőrizzük a keréknyomást. Tévhit, hogy téli útviszonyok között a keréknyomás csökkentése javítja a gumi tapadását. Hideg időben ugyanis a hőmérséklet 5 Celsius-fokos csökkenése körülbelül 0,1 barral csökkenti a keréknyomást. Ha ezt nem korrigáljuk, akkor a gumiabroncsok teljesítménye, tapadása, és ezzel párhuzamosan a jármű fogyasztása is jelentősen romlik.</P>
<P>Bár náluk még nem előírás, de a külföldre utazóknak tudni kell, hogy néhány országban kötelező a téli gumik használata. Például a szomszédos Ausztriában és Szlovéniában már ősz végétől ellenőrzik, hogy fel vannak-e szerelve a téli gumik, s a hiányukért ugyanúgy büntetnek, mint más közlekedési szabálysértésért. Ausztriában hóláncot is kötelesek magukkal vinni az autósok. Az ORFK legfrissebb jelentései szerint azonban hamarosan Magyarországon is kötelezővé tehetik a téli abroncsok használatát.</P>