<P>Az egyik legjelentősebb változás, hogy a jelenlegi 60-ról 50 km/órára csökken a lakott területen megengedett legnagyobb sebesség. Lakott területen kívül nem változik a sebességkorlátozás, marad a 90 km/óra, az autópályákon 130 km/óra, de mód lesz arra, hogy helyenként közlekedési táblával engedélyezzenek ennél nagyobb sebességet is. Az autóbuszok, teherautók, kamionok maximális sebessége 100 km/óra. Az autópályákon és gyorsforgalmi utakon ezentúl csak legalább 80 km/órával lehet haladni. (Eddig a megengedett minimális sebesség 50 km/óra volt.) Kamionok nem előzhetnek az autópályán, hétvégeken és ünnepnapokon pedig korlátozzák a teherforgalmat. Újdonság az is, hogy egész évben napközben is használni kell az autósoknak a tompított fényszórókat, nem csupán október 15-től március 15-ig. A téli gumik használata csak abban az esetben kötelező, ha az úttestet összefüggő hóréteg vagy jég borítja. Ez tehát azt jelenti, hogy ugyan nem tették kötelezővé az ilyen gumiabroncsok felszerelését, de ha leesik a hó, tilos lesz nyári gumikkal közlekedni. Nem elhanyagolható szempont az sem, hogy ha ezek után a gépjárművezető csúszós úton balesetet okoz, a biztosítók vizsgálni fogják, hogy volt-e téli gumi a kocsiján vagy sem. Az autóbuszoknak, teherautóknak, kamionoknak a hideg hónapokban végig kötelező a téli abroncsok használata.</P>
<P>A gépkocsivezetőknek rendkívül szigorú bírságokra kell számítaniuk. Ha valaki visszautasítja a szondát, 300 eurótól 1300 euróig terjedő bírságra számíthat. Ittas vezetésért 200 - 1500 euró büntetés jár, gyorshajtásért 150 - 800 euró a szankció. A jelenlegi két év helyett öt évre is bevonhatják azoknak a jogosítványát, akik gyakran sértik meg a szabályokat. Vezetés közben csak fejhallgató berendezés használatával lehet telefonálni, a tilalom megszegéséért magas büntetés jár. Tilos bármilyen más tevékenységet folytatni, ami nem függ össze a gépjármű vezetésével, viszont a törvény nem tiltja az evést, ivást és a dohányzást a volán mögött.</P>
<P>Védősisak használata is kötelező lesz a kerékpárosoknak - a felnőtteknek csak lakott területen kívül, gyermekeknek 15 éves korig viszont lakott területen is. Településen kívül biciklivel közlekedők kötelesek fényvisszaverő mellényt magukra ölteni. </P>
<P>Újdonság az is, hogy ha a sofőr nem tudja kifizetni a helyszíni bírságot, elkobozzák a jogosítványát és csak a tartozás kifizetése után kapja vissza. Erre az időre ideiglenes, 15 napig érvényes engedélyt kap a vezetésre, amely csak Szlovákia területén érvényes. A Belügyminisztérium ugyan szigorú büntetéseket vezet be, de akik nem tudják kifizetni, közmunkával le is dolgozhatják. Az "órabér" 3 euró, ennyit vonnak le a büntetéséből - 100 eurós büntetés esetén tehát valamivel több, mint 33 órát kell ledolgozni (ez a rendelkezés csak szlovák állampolgárokra vonatkozik).</P>
<P>Továbbra is lesz rá lehetőség, hogy a baleset résztvevői egymás között, megegyezéssel tisztázzák az ügyet. A rendőrséget csak akkor kell a helyszínre hívni, ha a baleset során valaki megsérül vagy meghal, illetve ha a keletkezett kár túllépi a 120 ezer koronát.</P>
<P>Forrás: NiT Hungary</P>