<P>Horvátországban évek óta feszített tempóban folynak az autópálya-építések elsősorban a tengerparti irányokba, de az idegenforgalmi szezonban szombatonként mégis nemritkán 20 kilométeres dugók is kialakulnak a félkész alagutak és az ott bekövetkező balesetek miatt. A kétszer kétsávos sztráda a Zágrábtól délre mintegy 100 kilométerre lévő Mala Kapela alagútnál, valamint a Zára (Zadar) előtt a Velebit-hegységen áttörő Sveti Rok alagútnál ugyanis ma még mindkét irányban csak egy-egy sáv forgalmának átengedésére alkalmas.</P>
<P>Több év óta először idén nyáron nem növekszik a hossza a csaknem Makarskáig tartó déli autópályának, annak újabb, Sestanovac és Ravca közötti csaknem 50 kilométeres szakaszát ugyanis csak 2008 decemberében adják át a forgalomnak. A horvát sztrádaépítők idén elsősorban a neuralgikus pontnak számító alagutak építésére koncentrálnak.<BR><BR>A Mala Kapela és a Sveti Rok alagút már meglévő, egyenként közel 6 kilométeres járata mellett párhuzamosan zajlanak az újabb fúrások. Az autósok türelmét kérő táblák szerint a közlekedők 2009-től vehetik igénybe a párhuzamos alagutakat, ahol így megszűnik a gyakori baleseteket okozó szembejövő forgalom.</P>Forrás: Fn.hu 