<p><img data-pnfileid="1089" width="1000" height="667" alt="" src="parameters/k-v/documents/oecms/Hirlevel_2014/oktober/franciazaszlo.jpg" style="width: 399px; height: 267px;" title="" /></p>
<p>A törvény egy külön módosító indítvány alapján – melyet a tájékoztatás szerint nem a francia fuvarozói érdekképviseletek (UNOSTRA, TFL, FNTL) kezdeményeztek, vagy sugalltak – a kötelező minimálbér alkalmazását – vélhetően német mintára, szintén a 96/71/EK (kiküldetési) irányelvet hivatkozási alapként használva – kiterjesztené a francia területen végzett nemzetközi közúti fuvarozásra, azon belül is különösen a kabotázs fuvarozásra is.</p>
<p>A jogszabály jelenleg a francia Nemzetgyűlés előtt van, státuszáról annyi publikálható, hogy&nbsp;– meggyőző támogatottság hiányában – a francia kormány az Alkotmány lehetőségét kihasználva nem törvényben, hanem rendeletben hirdette ki a reformcsomagot. A francia Alkotmány értelmében a tervezet elfogadottnak tekintendő, mivel az ellene benyújtott bizalmatlansági indítvány elbukott a Nemzetgyűlés előtt. A reformcsomagról szóló jogszabály jelenleg szenátusi (felsőházi) jóváhagyásra vár, és a Szenátus áprilisi ülésrendjében szerepel.</p>
<p>Amit ma a módosító javaslatról francia társ-egyesületünk tájékoztatása szerint tudni lehet:</p>
<p>A módosítás pontosítja a kötelező franciaországi minimálbér (köznapi nevén SMIC) alkalmazását a folyami és a közúti fuvarozási tevékenység során az utazó személyzet számára, különösképpen a kabotázs tevékenység vonatkozásában. A jogi megfogalmazás szerint végrehajtási rendelet fogja pontosan meghatározni az utazó személyzetre vonatkozó alkalmazás részletszabályait.</p>
<p>A módosítás a következőt tartalmazza:</p>
<p>A külföldi fuvarozó vállalkozásnak meg kell neveznie Franciaországban egy képviselőt, akinek az ellenőrző hatósággal kell biztosítania a kapcsolatot. Az utazó személyzetről szóló eddigi előzetes nyilatkozatot felváltja egy erről szóló igazolás.</p>
<p>A fuvarozási művelet megbízójának minden esetben a címzettet kell tekinteni, még akkor is, ha egyébként a feladó, vagy más a megbízó. Tehát az utazó személyzet alkalmazásával kapcsolatos folyamatban minden esetben a címzettnek kell eljárnia, és a Franciaországban alkalmazott minimálbér kifizetésére vonatkozó hatósági ellenőrzések célpontjai is elsősorban a francia címzettek lehetnek.</p>
<p>A jogszabály szellemisége szerint a kötelező minimálbér alkalmazása tekintetében nem a nemzetközi fuvarozás, hanem elsősorban a kabotázs a kifejezetten célba vett tevékenység. Felmerülhet tehát a kérdés, hogy a majdani jogszabály milyen mértékben és módon vonja be a célzott körbe a nem kabotázs-jellegű franciaországi nemzetközi fuvarozási tevékenységet. Vélhetően az is szempont lesz a végrehajtás tekintetében, hogy milyen végkimenetellel zárul a Németországgal szemben a kötelező minimálbér kiterjesztése miatt elindított pilot-eljárás (melynek határidejét információink szerint a német fél kérését tolerálva három hónappal meghosszabbították), illetve az esetleges kötelezettségszegési eljárás.</p>
<p>A NiT Hungary természetesen figyelemmel kíséri a franciaországi fejleményeket, mellyel kapcsolatos megkereséseinket már eljuttattuk Magyarország párizsi Nagykövetsége, a Magyar - Francia Kereskedelmi és Iparkamara, illetve UETR társszervezetünk, az UNOSTRA részére. A hiteles információkról soron kívül tájékoztatást adunk, egyben javasoljuk tagjainknak, hogy kísérjék fokozott figyelemmel a Franciaországi fejleményekről szóló híreket, mivel vélelmezhetően a német példa alapján „szociális dömping-ellenes” csomagba burkolva, a „tisztességtelen verseny elleni küzdelem” jegyében Franciaország is zászlajára tűzte a kelet-európai régió előretörése elleni küzdelemnek ezt a módját.</p>
<p>Tájékoztatásul: a francia minimálbér mértéke bruttó&nbsp;1&nbsp;457,52 EUR / hó, melyet jövedelemadó és társadalombiztosítási járulék terhel (nettó 1135,99 EUR). A minimál órabér 9,61 EURO.</p>
<p>Forrás: <a href="http://www.nit.hu">www.nit.hu</a></p>