<p>A Nemzeti Fejlesztési Minisztérium (NFM) támogatásával és szakmai felügyeletével, Schváb Zoltán közlekedési helyettes államtitkár fővédnöksége mellett az idén is folytatódik a közúti közlekedési környezetvédelmi akciósorozat; az Európai Mobilitási Héthez kapcsolódó akció célja, hogy felhívja a figyelmet a környezetbarát, energiatakarékos autózás fontosságára – közölte az MTI.</p>
<p>&nbsp;&nbsp;&nbsp; Az NFM szerdai közleménye szerint az akció keretében az illetékes megyei közlekedési felügyeletek 12 darab közúti környezetvédelmi ellenőrzésre alkalmas gépkocsival mintegy 1.500-1.700, a hatályos környezetvédelmi előírások szerinti mérést végeznek el 2011. szeptember 19. és 23. között, Budapesten, Debrecenben, Győrött és Szegeden, naponta változó helyen.</p>
<p>&nbsp;&nbsp;&nbsp; A megfelelő környezetvédelmi állapotú gépkocsik vezetői jelképes ajándékot kapnak. A kirívóan rossz állapotú gépkocsival közlekedők bírságolásra számíthatnak.</p>
<p>&nbsp;&nbsp;&nbsp; A közlemény szerint az idén tizenötödik alkalommal megrendezendő akció a hazai gépkocsiállomány jellemző állapotának, az állapot változásának vizsgálatát és értékelését is lehetővé teszi.</p>
<p>&nbsp;&nbsp;&nbsp; A statisztika szerint a gépkocsik 98-99 százaléka "javítás nélkül megfelel" minősítést kap a járművek műszaki vizsgálatába integrált környezetvédelmi felülvizsgálaton. Ezzel szemben az elmúlt években rendezett akciók szerint a megfelelő gépkocsik aránya 90 és 95 százalék között változott. A gépjárműállomány korszerűsödése, a környezetvédelmi szabályozó rendszer, és a rendszerben - többek között az akciók segítségével - végrehajtott fejlesztések hatékonyságát igazolja, hogy a megfelelő állapotú gépkocsik részaránya az évek során 90 százalék fölé nőtt - olvasható az NFM közleményében.</p>