<p>2010 januárjától a biztosítók csak abban az esetben fizethetik ki a sérült gépkocsi javításának teljes, bruttó összegét, ha a bemutatott számla tartalmazza a munkálatok megnevezését, az anyagköltségét, a munkadíját és a fizetendő áfát is. Ha a károsult nem tud bemutatni a fentieknek megfelelő számlát a javítás költségeiről, a biztosító csak a javítási költségek nettó összegét vagy az értékcsökkenés összegét téríti meg.</p>
<p>Az állam ezzel a szabályozással szeretné csökkenteni a szürke, illetve a fekete gazdaság szerepét. A károsultaknak ugyanis innentől az lesz az érdeke, hogy szakszervizben javíttassák meg a gépjárműben keletkezett károkat.</p>
<p>Újdonság még, hogy a biztosítóknak jelenteniük kell a közlekedési hatóság felé, ha az előírt feltételek miatt a gépjármű közlekedésre alkalmatlannak tekinthető. Ezután műszaki vizsgálat alá vonják a járművet, hogy megállapítsák, a biztosító értékelése helyes volt-e. A kártérítési összeg a műszaki eljárás után fizethető ki, de csak akkor, ha a gépjármű alkalmas a közlekedésre, vagy ha alkalmatlan, de ideiglenesen vagy véglegesen kivonták a forgalomból. Ha a műszaki vizsgálathoz nem járul hozzá a károsult, csak előleget kaphat, ezzel is arra ösztönöznék az autósokat, hogy a sérült gépjárművet megfelelően javíttassák.</p>