<p><strong>Élelmiszer</strong></p>
<p>Se harmadik országokból, se harmadik országokba való utazásaink során nem érdemes magunkkal vinni nyers húst, illetve egyéb hústartalmú élelmiszert, sem tejtermékeket (könnyen romlandó élelmiszer), mivel ezek behozatala és kivitele is általában szigorú szabályok és állatorvosi ellenőrzések betartásával engedélyezett. <br /> Kivételt képez ezen szabályok alól Horvátország, mivel onnan, illetve oda a fenti termékekből 10-10 kg-ot vihetünk/hozhatunk magunkkal.<br /> A pontosabb és aktuális szabályokról a Vidékfejlesztési Minisztériumnál érdeklődhetünk.</p>
<p><strong>Gyógyszerek</strong></p>
<p>Az Európai Unión belül való utazásunk során a folyamatos gyógyszeres kezelésben részesülők – az utazás időtartamával összhangban – a kezelőorvos által előírt mennyiségű gyógyszert vihetik magukkal, melyhez célszerű orvosi igazolást (“Igazolás gyógyszerkészítmények birtoklására kezelés alatt álló utazók számára”).</p>
<p>Harmadik országba való utazásaink során is jellemzően ez a szabály érvényesül. (Az egyes harmadik országok erre vonatkozó szabályairól az illetékes magyarországi diplomáciai képviseletek tudnak felvilágosítást adni.)</p>
<p><strong>Háziállatok</strong></p>
<p>Házi kedvencünket (kutya, macska, házigörény) az Európai Unión belüli utazásunk során állatútlevéllel (pet passport) vihetjük magunkkal. Az állatútlevelet a lakóhely szerint illetékes állatorvos adja ki, amennyiben az állat rendelkezik a szükséges védőoltásokkal, és azonosítása tetoválással vagy a mikrochippel megoldott.<br /> Az egyes harmadik országok erre vonatkozó szabályairól az illetékes magyarországi diplomáciai képviseletek tudnak felvilágosítást adni.</p>
<p><strong>Vadászati, sport célú fegyverek</strong></p>
<p>Ezen fegyverek az Európai unión belül – valamint az Európai Unióból történő kilépés/belépés esetén is – európai lőfegyvertartási engedéllyel szállíthatóak. Harmadik országba történő bevitelükkel kapcsolatos szabályokról az illetékes magyarországi diplomáciai képviseletek tudnak felvilágosítást adni.</p>
<p><strong>Jövedéki termékek</strong></p>
<p>A jövedéki termékek EU-n belüli mozgásának különös figyelmet szentelnek a nemzeti szabályozások. Ezek a rendelkezések az unió irányelvein alapulva meghatározzák például, hogy milyen mennyiségű jövedéki termék tekinthető nem kereskedelni jellegűnek, és vihető egyik tagállamból a másikba.</p>
<p>Így általában:<br /> - dohánytermékek: 800 szál cigaretta, 200 darab szivar, 400 db szivarka, 1000 gramm fogyasztási dohány<br /> - alkoholtermékek: 110 liter sör, 20 liter köztes alkoholtermék (likőrök, stb.), 10 liter alkoholtermék (tömény), bor és pezsgő összesen 90 liter (ebből pezsgő legfeljebb 60 liter lehet)<br /> mennyiséget meghaladóan minősülnek kereskedelmi jellegűnek.</p>
<p>A jövedéki termékek harmadik országokba történő beviteléről az illetékes magyarországi diplomáciai képviseletek tudnak felvilágosítást adni.</p>
<p><strong>Készpénz bejelentési kötelezettség az Európai unió külső határain</strong></p>
<p>&nbsp;Minden olyan, az Európai Unióba belépő, vagy azt elhagyó utas, akinél<br /> - 10&nbsp;000 EUR, vagy azt meghalaó összegű készpénz (akár különböző pénznemekben),<br /> - vagy ennek megfelelő összértékű, készpénz-helyettesítő eszköz (értékpapír, kötvény, részvény, utazási csekk, stb.) van,<br /> a vámhatóságnak köteles erről írásban nyilatkozatot tenni.<br /> A nyilatkozat a <a href="http://ec.europa.eu/taxation_customs/customs/customs_controls/cash_controls/index_en.htm">http://ec.europa.eu/taxation_customs/customs/customs_controls/cash_controls/index_en.htm</a> oldalról tölthető le. A nyilatkozatot annál a vámhatóságnál (vagy egyéb illetékes hatóságnál) kell megtenni, illetve benyújtani, ahol az utas belépett az Európai Unióba, vagy ahol elhagyta azt.</p>