<p>A tévesen meghozott kormányrendelet módosítása miatt mindazon autótulajdonosok, akik idén január elseje és február 18-a között elvégeztették az eredetiségvizsgálatot, visszakapják a befizetett mintegy 17 ezer forintot, amennyiben az eredetiségvizsgálat eredményét nem használják fel az autó értékesítése során. A januártól február közepéig tartó időszakban 29 303 eredetiségvizsgálatot végeztek el, amelyből május 19-ig 11 024 esetben nyújtottak be visszaigénylési kérelmet az autótulajdonosok.</p>
<p>Ahhoz, hogy a pénzt visszakapják az érintettek, június 30-ig kell írásbeli kérelmüket eljuttatniuk a Nemzeti Közlekedési Hatóság regionális szerveihez. A kérelemnek tartalmaznia kell a jármű rendszámát, az adott időszakban elvégzett eredetiségvizsgálat helyét és idejét, a jogosult nevét és címét, a bankszámlaszámot, és csatolniuk kell egy nyilatkozatot arról, hogy az okiratot nem használták fel autóértékesítésre.<br /><br />A befizetett díjakat vagy készpénzben, vagy banki átutalással kapják vissza a gépjármű-tulajdonosok. Összesen mintegy 514 millió forintot költöttek az autótulajdonosok feleslegesen eredetiségvizsgálatra az év eleji időszakban.</p>