<P>A hírről április 11-én tudósított a Népszabadság. Az Alkotmánybíróság már 1997-ben kimondta a közúti közlekedésről szóló törvényben, hogy csak az autópályák esetében lehet úthasználati díjat kivetni, s azt is csak szakminiszteri rendelet alapján. Erre tehát az önkormányzatoknak nincs lehetőségük. Hasonló eset történt már, amikor egy vidéki település akart úthasználati díjat kivetni a rajta áthaladó járművekre. Akkor az Alkotmánybíróság a rendeletet a fenti törvényre hivatkozva megsemmisítette.</P>
<P>A főváros a gazdasági tárcánál kezdeményezhet jogszabály-módosítást annak érdekében, hogy az önkormányzatok jogszerűen is szedhessenek behajtási díjat Budapest egyes területein. Minderre azonban minimum három-négy év előkészítés után kerülhet sor, és külföldi példák alapján a jelentős nagyságrendű bevezetési költség csak több év alatt térülne meg.</P>
<P>A behajtási rendelet ellen lobbizó kilenc szervezet már követelte, hogy a rendeletet azonnal helyezzék hatályon kívül, a táblákat takarják le, és a jogellenesen beszedett díjakat a fuvarozóknak fizessék vissza.</P>