<P>Az 1959-es esztendő mérföldkő volt, nem csak a Volvo, hanem az egész világ életében. Ebben az évben ugyanis a svéd gyár megváltoztatta az autók világát, amikor bevezette a házon belül, Nils Bohlin által feltalált hárompontos biztonsági övet - az emberiség történetének egyik legfontosabb életmentő újítását. A Volvo pontosan 50 éve, 1959. augusztus 13-án adta el a svédországi Kristianstadban első hárompontos biztonsági övvel felszerelt autóját, egy PV544-est. </P>Az 1960-as évek óta a Volvo Cars keményen dolgozott azon, hogy növelje a biztonsági öv használatának arányát. Nils Bohlin egy hosszú előadókörutat tartott az Amerikai Egyesült Államokban, amely során bemutatták a hárompontos biztonsági övet, és a hallgatóságból megpróbáltak minél szélesebb kört meggyőzni annak előnyeiről. Az 1960-as években született meg az a jogszabály, amely kötelezővé tette az autók biztonsági övvel való felszerelését, azonban csak 1971-ben rendelték el az első olyan törvényeket, amelyek kötelezővé tették a használatát is. Ez Ausztrália Victoria államában történt, és hatására a közúti halálesetek száma 18 százalékkal csökkent az első évben. A biztonsági öv egy ütközésnél 50 százalékkal javítja a túlélés esélyeit. A legfontosabb, hogy az utas az ülésben maradjon, és az öv ezt biztosítja. A balesetek során az autóból kirepülő emberek 75 százaléka életét veszti. A biztonsági öv nem kevésbé életfontosságú a városi közlekedésben, alacsony sebességen bekövetkezett ütközésekkor. A statisztikák szerint ugyanis a közúti balesetek 75 százaléka 30 km/óra alatti sebességnél történik. Óránként 50 kilométeres ütközéskor azonban olyan hatásnak van kitéve az autós, mint ha egy épület harmadik emeltéről esne le. 
<P>Nem lehet felmérni, hogy pontosan hány emberéletet mentett meg a hárompontos öv az 1960-as évek óta, de a szám kicsivel meghaladja az egymilliót. Ráadásul ennél sokkal több esetben a biztonsági övnek köszönhetően nem szenvedtek súlyos sérüléseket az utasok.</P>
<P>&nbsp;</P>