<p>Magyarország a fekete autók hazája, hiszen a sötét szín nagyon kedvelt nálunk, különösen bizonyos márkák vásárlói körében (Audi, VW stb.). A 90-es évek második felében az ezüstmetál volt a sláger, s az egykor forradalmian újnak számító szín az évek során már-már unalmassá is vált. Fehér színnel korábban alapvetően a cégautókat vásárolták.</p>
<p>A fehér színhez képest a fekete autóknak 12%-kal nagyobb az esélyük arra, hogy baleset részesei legyenek, míg a szürke színárnyalatú gépkocsiknál 11% ez az érték. A sorban ezt követően az ezüst színűek következnek 10%-os értékkel, majd a piros és a kék színű autók jönnek, melyek 7 %-kal nagyobb valószínűséggel szenvednek balesetet a fehér színű gépkocsikhoz képest. A krém, a sárga, valamint a bézs színű modellek baleseti kockázata megközelíti a fehér színű autókét, bár nem éri el azt.</p>
<p>A meghatározások mögött az ausztráliai Monash University Accident Research Centre (MUARC) tanulmánya áll, mely 17 év baleseteinek elemzését követően jutott a fenti megállapításra. A vizsgálathoz a Viktória állambeli Royal Automobile Club is segítséget nyújtott.</p>
<p><i>Forrás: ORFK-OBB</i></p>