<p><a href="http://www.k-v.hu/hireink?page=details&amp;oldal=1&amp;news_id=202&amp;parentID=61">Februári cikkünkben</a> beszámoltunk arról, hogy a kormány visszavonta rendeletét, mely szerint a 2006 előtt forgalomba helyezett autók esetében januártól az eredetvizsgálat elvégzéséhez kötötte a műszaki vizsga megadását, azért mert a szükséges adatbázisok adatait nem tudták összeolvasni. Addig azonban, amíg a rendeletet vissza nem vonták, sokan kifizették a nagyjából húszezer forintos tételt. A jogosan elvárt kártalanításra azonban az állam eddig még csak ígéretet tett, igazi lépések nem tapasztalhatóak.</p>
<p>A Magyar Autóklub ezért közleményben felszólította a jogalkotót, hogy keressen megoldást az - egy hibás és 1,5 hónap után visszavont jogszabály jogkövetkezményeit elszenvedő - vétlen autósok kártalanítására. Ugyanakkor az érdekvédelmi szervezet javasolja, hogy az autósok közvetlenül is forduljanak a jogalkotóhoz, azaz a Közlekedési, Hírközlési és Energiaügyi Minisztériumhoz és az Igazságügyi és Rendészeti Minisztériumhoz, továbbá a kérdésben aktivitást mutató Miniszterelnöki Hivatalhoz - erősítve kezdeményezésüket.</p>