<P>Március 1-én az MSZMP és az Új Márciusi Front képviselői tanácskozó fórum létrehozását javasolják a politikai és társadalmi szervezetek párbeszédének megkezdésére. Három nappal később megkezdődik a nemzeti kerekasztal-tárgyalások előkészítése, a hónap végére pedig (március 22.) a Független Jogász Fórum kezdeményezésére Budapesten 8 független szervezet képviseletével <B>megalakul az Ellenzéki Kerekasztal.</B></P>
<P>Kétségtelenül „forradalmi jellegű” változás, hogy március <B>15. évtizedek óta először piros betűs ünnep</B> ismét. Országszerte százezrek emlékeznek meg békésen az 1848-49-es forradalomról és szabadságharcról. A nagyvárosok többségében külön ünnepelnek az alternatív szervezetek. Budapesten a Nemzeti Múzeumnál politikai nagygyűlésen beszédet mond az MSZMP, a Magyarországi Szociáldemokrata Párt és a Független Kisgazda Párt képviselője. Ezzel egyidejűleg a fővárosban 31 független szervezet több helyen külön demonstrációt tart. Becslések szerint 60–80 000 ember vonul a Petőfi-szobortól a Szabadság térre, ahol jelképesen elfoglalják a Magyar Televíziót. Felolvassák a független szervezetek „Mit kíván a magyar nemzet?” 12 pontját. A dokumentum <B>valódi népképviseletet, többpártrendszert, semleges és független Magyarországot követel</B>.</P>
<P>Március 23-án Borics Gyula igazságügyi államtitkár értesíti a közvéleményt, hogy napokon belül <B>megkezdik Nagy Imre, Maléter Pál, Gimes Miklós, Szilágyi József és Losonczy Géza földi maradványainak kihantolását</B>, miután előkerült egy térképvázlat a 301-es parcelláról. Erre március 29-kerül sor.</P>
<P>További fontos belföldi esemény, hogy az Országgyűlés Szűrös Mátyást választja elnöknek, a Bős-Nagymaros-ügy e hónapra jutó történéseként pedig Németh Miklós miniszterelnök közli: a kormány hajlandó megvizsgálni egy esetleges népszavazás kiírását a vízlépcsővel kapcsolatban</P>
<P>Gazdasági életünket érintő hír, hogy szovjet részről is megértéssel fogadják azt a magyar javaslatot, miszerint a kereskedelmi forgalomban át kellene térni a <B>dollárelszámolásra,</B> világpiaci árakon. Március 28-án a Pénzjegynyomda <B>megkezdi az 5000 forintos bankjegyek nyomtatását</B>, de ezeket csak 2 év múlva hozzák forgalomba. Márc 29-én pedig bejelentik, hogy április 8-tól az eddigi 10 000 forintról 5000 forintra csökken a vámkedvezmény, a vámtétel pedig egységesen 45%-os lesz. A hír hallatára jelentősen megélénkül az előző cikkünkben már tárgyalt ausztriai bevásárlóturizmus.</P>
<P>Március 14-én 96 éves korában <B>elhunyt</B> Zita, osztrák császárné és egyben a <B>magyarok utolsó királynéja</B>, aki IV. Károly feleségeként 1906-18 között volt országunk első asszonya.</P>
<P>Március 29-én a párizsi Louvre-ban Francois Mitterrand elnök vezényletével felavatják a Jao Ming Pej kínai-amerikai építész tervezte - és sokak által vitatott - híres üvegpiramist, mely a múzeum műkincseihez képez meglehetősen egyedi bejáratot.</P>
<P>Ugyanezen a napon kerül sor az <B>1989. évi Oscar-díjak átadására</B>, ahol „tarol” Barry Levinson <B>Esőember </B>című alkotása, mely először hívja fel a világ figyelmét az autizmus nevű betegségre. A film 4 Oscart nyer: többek között a legjobb rendező díját, és a legjobb férfi főszereplő díját, mely utóbbiért a remek alakítást nyújtó Dustin Hoffman lett egy arany szobrocskával gazdagabb.</P>