<p>Hamarosan megszűnhet a világhírű német autópálya-hálózat egyik  legnagyobb vonzereje, a többezer kilométernyi sebességkorlátozás nélküli  szakasz. Észak-Rajna-Vesztfália tartományban jelenleg választási  kampány zajlik. A felmérések szerint biztos többséget szerez majd az SPD  és a Zöld párt koalíciója, akik ígéretet tettek, hogy győzelmük esetén,  a tartomány összes autópályáján 120 km/h-ás sebességkorlátozást  vezetnek be, később pedig lobbizni fognak azért, hogy egész  Németországban megszüntessék a felszabadított szakaszokat.</p>
<p>Ezzel tennék biztonságosabbá és környezetbaráttá a német utakat, de az  autósok többsége ezzel nem ért egyet, ami érthető, hiszen a világon már  csak kevés olyan hely létezik, ahol tetszőlegesen megválasztott  sebességgel lehet haladni. Valójában Németországban sincs így, hiszen az  ajánlott sebesség minden esetben a 120 km/h, de - bizonyos szakaszokon -  saját felelősségére bárki hajthat akár 300 km/h-val is. Egy esetleges  baleset során pedig annak megfelelően bírálják el a sofőr vétkességét,  hogyan választotta meg a sebességet.</p>
<p>A német hatóságok mindent megtesznek azért, hogy minimálisra  csökkentsék a kockázatot. Az utakat úgy építették meg, hogy a kanyarok  íve és a pálya dőlésszöge is ideális legyen, gondoskodtak a megfelelő  vízelvezetésről és az úttestet - beleértve a környezetét is -  rendszeresen karbantartják, az autópályarendőrség pedig folyamatosan  ellenőrzi a közlekedők magatartását, különös figyelemmel a jobbra  tartásra.</p>
<p>A német baleseti statisztikákból látszik, hogy a nagyobb szabadság  miatt nem történik több baleset, mint Európa 120-130 km/h-ra korlátozott  útjain. A nagyobb sebességgel haladó autók valóban jobban szennyeznek  komótosan haladó társaiknál, de felmerül a kérdés, hogy megéri-e  feláldozni Németország egyik nemzeti jelképét a szén-dioxid kibocsátás  ilyen szintű mérsékléséért. Észak-Rajna-Vesztfáliában 4400 km autópálya  van, ebből 1200 km jelenleg is a 120 km/h-ás zónához tartozik.</p>
<p><i>Forrás: origo.hu</i></p>