<P>A mobil távközlési szolgáltatók elkötelezték magukat az EU azon törekvése felé, mely szerint a gyártók az új gépjárműveket automatikus baleseti segélyhívó rendszerrel lássák el. Az uniós elképzelést a vállalkozások százait képviselő világszervezet, a GSM Association is helyesli, ami jelentős lépés az e-segélyhívó rendszer megvalósítása felé. A rendszer kiépítéséhez a távközlési ágazat, a gépjárműgyártók és a segélyszolgálatok összefogására van szükség.</P>
<P>A távközlésért felelős európai biztos, Viviane Reding reményét fejezte ki arra vonatkozólag, hogy a 2009. szeptember 9-én ünnepélyes keretek között aláírt szándéknyilatkozat az uniós államokat az e-segélyhívó rendszer gyorsabb kiépítésére fogja ösztönözni. A rendszer bevezetése jelenleg fakultatív. Amennyiben azonban az év végéig nem mutatkozik előrehaladás, az Európai Bizottság fontolóra veszi annak kötelezővé tételét.</P>
<P>A rendszer kiépítése autónként kb. 100 euró költséget jelent, ezért több ország is aggodalmát fejezte ki a megvalósíthatóságával kapcsolatban. Becslések szerint azonban a rendszer segítségével Európában évente 2500 ember életét lehetne megmenteni, és a súlyos sérülések számát legalább 10%-kal lehetne csökkenteni. A kezdeményezés kizárólag az új autókra terjed ki. Az EU nem írja elő, hogy a régi gépjárművek is fel legyenek szerelve a segélyhívórendszerrel.</P>
<P>Az autókba beépített e-segélyhívó eszköz nagy erejű ütközés hatására automatikusan feltárcsázza az európai segélyhívó számot (112), és megadja a segélyszolgálati dolgozóknak a baleset pontos helyét. A segélyszolgálatot gomb megnyomásával is fel lehet hívni.</P>
<P>Az automatikus adatközlésen túl a rendszer mindkét esetben hanghívást is kezdeményez a gépjármű és a segélyszolgálat között. Ennek köszönhetően a kommunikálni képes személyek (a vezető vagy az utasok) további információkat adhatnak meg a balesetről.</P>
<P>&nbsp;</P>