<p>Tavaly ezerrel kevesesebb személysérüléses baleset következett be, mint 2008-ban. 11&nbsp;543 könnyű és 5538 súlyos sérüléssel járó baleset történt, a csökkenés 4,88, illetve 10,24 százalékos. Még nagyobb arányban esett vissza a halálos kimenetelű balesetek száma: 2088-ban 980, tavaly pedig 747 közúti tragédia történt, ami 16,07%-os javulást jelent. Az előző évhez képest 179-el kevesebb, 817 ember vesztette életét az utakon, a csökkenés itt közel 18 százalékos. Az ősszel megváltozó fény- és útviszonyok tavaly is sok áldozatot szedtek, októberben 85-en haltak meg az utakon. Volt olyan nap amikor 95 személy sérült meg. Az év 365 napjából csupán 66 olyan volt, amikor nem történt tragikus baleset, igaz a megelőző esztendő 49 napjához képest jelentős az előrelépés.<br /><br />A balesetek több mint negyedét a sebesség helytelen megválasztása okozta, a második leggyakoribb ok az elsőbbségadás elmulasztása, majd a szabálytalan kanyarodás következik a sorban. Az ittasan okozott balesetek száma több mint 8 százalékkal visszaesett. A balesetet okozó járművek között majd kétharmados többséget képviselnek a személyautók, a tehergépkocsik pedig 9 százalékkal továbbra is a motorkerékpárok után következnek.<br /><br />Az év első 300 ezer forintos csúcsbírságát egy motorkerékpárosra szabták ki, aki 100 km/h megengedett sebesség helyett 229-el száguldott. A legsúlyosabb gyorshajtást, 289 km/h-t autópályán mérték, az illető 122 százalékkal lépte túl a megengedett legnagyobb sebességet.<br /><br />Az egy eljárásban kirótt legmagasabb közigazgatási bírság összege 8,4 millió forint, melyet a sofőr vezetési és pihenőidejére, valamint a menetidő-készülék használatára vonatkozó rendelkezések megsértése miatt szabtak ki. Az a gazdasági társaság, amellyel szemben a legnagyobb közigazgatási eljárást indították 2009-ben, 130 millió forint bírságot kapott.</p>
<p>Forrás: MKFE</p>