<P>A Fehér Könyv egyik legfőbb célkitűzése, hogy - a 2001-es bázisévhez képest - 2010-ig 50%-kal csökkenjen a közúti balesetek halálos áldozatainak száma. A célkitűzés teljesítése mintegy 27 000 ember életének a megmentését jelentené, tekintettel arra, hogy 2001-ben az EU jelenlegi 27 tagállamának a területén mintegy 54 000-en vesztették életüket közúti balesetben.</P>
<P>A célkitűzés teljesítése alapvetően a nemzeti kormányok és a helyi önkormányzatok feladata, amely azonban nem nélkülözheti az EU Bizottság megfelelő szerepvállalását, szükség szerinti beavatkozását. Az EU tagállamok nemzeti közlekedésbiztonsági programjai - különösen a régebbi tagállamok esetében - alapvetően átvették a „Fehér Könyv" célkitűzéseit, egyes tagállamok ugyanakkor a közösségitől eltérő célokat fogalmaztak meg.</P>
<P>Mivel azonban a „Fehér Könyv” „mandátuma” hamarosan lejár, már tervezés alatt vannak az új, 2010-től 2020-ig terjedő időszak programjának koncepciói és célkitűzései. 2008 végén jelent meg a 4. Európai Közlekedésbiztonsági Akcióprogram „kéknyomata", azaz tervezete, mely megvalósításában jelentős szerepet játszott a European Traffic Safety Council (Európai Közúti Közlekedésbiztonsági Tanács), röviden ETSC. A program a következő 10 éves intervallum közlekedésbiztonsági céljait, a tevékenység főbb irányait és területeit, valamint a célok teljesítéséhez szükségesnek tartott konkrét feladatokat tartalmazza.</P>
<P>A 4. Európai Közlekedésbiztonsági Akcióprogram szemléletét a szlogenje fejezi ki:<EM> „A közúti közlekedés biztonsága - mindenki joga és kötelessége”.</EM> </P>
<P>„Minden polgárnak alapvető joga és kötelessége a közúti közlekedés biztonsága. Ez a jog és felelősség védi meg a polgárok életét és egészségét, amikor a közúti közlekedésben részt vesznek.”<BR><BR>A 4. Európai Közlekedésbiztonsági Akcióprogram - elődjéhez hasonlóan - mennyiségi célokat kíván meghatározni.</P>
<P>A következő évtized fő közlekedésbiztonsági célkitűzése a közúti balesetben meghalt személyek számának 40 %-os csökkentése (a 2020-ra történő teljesítés alapját a 2010. évi bázisszámok fogják képezni). Az akcióprogram további célja a személysérüléses közúti balesetek számának 20 %-os csökkentése, valamint a halálos közúti gyermekbalesetek számának 60 %-os csökkentése.</P>
<P>A konkrét célok teljesítéséhez az akcióprogram tervezete öt prioritási területet határoz meg: </P>
<UL type=disc>
<LI>gyorshajtás</LI>
<LI>ittas járművezetés</LI>
<LI>a biztonsági öv és gyermekbiztonsági rendszerek</LI>
<LI>infrastrukturális hiányosságok (nem megfelelő közúttervezés, management stb.)</LI>
<LI>a közúti járművek biztonsága.</LI></UL>
<P>A fenti alapvető közlekedésbiztonsági problémák kezelése mellett további öt területen van szükség kiemelt jellegű beavatkozásra: </P>
<UL type=disc>
<LI>motorkerékpáros és segédmotor-kerékpáros közlekedés biztonsága,</LI>
<LI>idős járművezetők, </LI>
<LI>kezdő járművezetők, </LI>
<LI>gyalogosok</LI>
<LI>kerékpárosok.</LI></UL>
<P>Mindezek alapján is látható, hogy a 4. Európai Közlekedésbiztonsági Akcióprogram folytatni kívánja azt az utat, mely a Fehér Könyv megjelenésével 2001-ben kezdődött el. Egy azonban biztos: az új akcióprogram azt a nemes célt kívánja szolgálni, hogy a jelenleginél sokkal biztonságosabb közlekedési környezet valósuljon meg - minden közlekedő érdekében. </P>
<P>&nbsp;</P>