<p>A K&amp;V Kft. szervizállomása saját flottája mellett a lakosság igényeit is kiszolgálja, mind a különböző szervizszolgáltatások, mind műszaki vizsgáztatás és zöldkártya-érvényesítés terén. Ezért kötelességünknek érezzük a pontos tájékoztatást a bevezetőben említett változásokat illetően.</p>
<p>A január 1. óta érvényben lévő új szabályozás értelmében a jármű műszaki és környezetvédelmi vizsgálatát most már egy együttes eljárás során kell elvégezni. Vagyis a zöldkártya-érvényesítést is a műszaki vizsga alkalmával kell végrehajtani, melynek lejárati ideje minden esetben a műszaki vizsga érvényességével megegyező. Azaz ha a zöldkártya lejárt, de a műszaki vizsgája még érvényes a gépjárműnek, akkor környezetvédelmi bemérésre csak a soron következő műszaki vizsga alkalmával kerül sor.</p>
<p>Egymásnak ellentmondó híreket hallhattunk az utóbbi hetekben az eredetvizsgával kapcsolatban. Január elsejével ugyanis életbe lépett egy előírás, mely szerint a központi nyilvántartás hiányosságai miatt szükségessé vált egy előzetes eredetiség vizsgálat a műszaki vizsga során azon gépjárművek esetében, melyek 2006. 01. 01. előtt kerültek mostani gazdájuk tulajdonába. Ami ezen tulajdonosok számára nem kevés, mintegy 20 ezer forintos többletköltséget jelentett.<br />A szabályozás ellen több szervezet és maguk az autósok is tiltakoztak, hiszen azok, akik 2006 előtt márkakereskedésből újonnan vásárolták járművüket, és rendelkeznek a jogszabályoknak megfelelő törzskönyvvel, illetve továbbra is a birtokukban van az autó, nem tehetnek a nyilvántartás hiányosságairól.<br />A kormány végül visszakozott, és a közlekedési miniszter új rendeletével hatályát veszíti a január elsején életbe lépett előírás. A Nemzeti Közlekedési Hatóság múlt hét csütörtöki (01.18.) közleménye szerint így mégsem kell végrehajtani az eredetvizsgálatot a 2006.01.01. előtt tulajdonunkba került járművünkön. Akiknek közben fenti okokból januárban mégis el kellett végezni az eredetvizsgát, várhatóan már nem kapják vissza pénzüket.</p>
<p>A K&amp;V Kft. szervizszolgáltatásairól honlapunkon részletesen tájékozódhat:</p>
<p><a href="http://www.k-v.hu/szerviz/szemelygepkocsik">Szolgáltatásaink személygépjárművek számára</a><br /><a href="http://www.k-v.hu/szerviz/tehergepjarmuvek">Szolgáltatásaink tehergépjárművek számára</a></p>