<P>Állítólag a Gazdasági és Közlekedési Minisztérium szeretné megszüntetni az autópálya-matricát. Fizetni a jövőben is kell majd, de a ragacsos papír használata megszűnhet, hiszen szinte szükségtelen.<BR><BR>Jelenleg a gépjárművek ellenőrzése kamerákkal történik, amelyek a rendszámot figyelik és a kapott adatokat vetik össze az adatbázissal, ahova az úthasználati jogosultság megvásárlása után kerül a gépjármű azonosítója.<BR><BR>Az Állami Autópálya Kezelő Zrt. rendszere már felkészült arra, hogy kizárólag elektronikusan, az autók rendszáma alapján ellenőrizze a díjfizetést, csak a minisztériumon múlik, meddig marad a vignetta - mondta el Winkler-Virág András, az ÁAK szóvivője az Inforádiónak. Az autópálya-kezelő szeretne minél előbb felhagyni a matricás rendszer alkalmazásával, mivel sokan panaszkodnak például arra, hogy nehéz leszedni vagy nem ragad megfelelően.<BR><BR>Az autópályák használatát szabályozó, a közlekedési tárca által kiadott rendelet nem írja elő, hogy felragasszák a szélvédőre a matricát, tehát ezért jelenleg sem büntetnek. Megléte akkor fontos, amikor megállításkor az ÁAK munkatársainak kézi műszere térerőn kívül van, így szemrevételezéssel ellenőrzik az érvényességet. De szükséges lehet akkor is, ha az autósnak utólag kell igazolnia, hogy az adott időben volt matricája. <BR><BR>Ezért a jövőben is megmaradna a nyugta, amelyet a vásárláskor kap az autós, ez minden szükséges adatot tartalmaz. Várhatóan jövő év elejétől tűnhet el a matrica a szélvédőkről.</P>
<P>Forrás: vezess.hu</P>