<P>Az eredeti tervek még január 1-jei belépésről szóltak, de a kilenc tagország (Ciprus kivételével a 2004-ben csatlakozottak, tehát Észtország, Lettország, Litvánia, Lengyelország, Csehország, Szlovákia, Magyarország, Szlovénia és Málta) karácsonyi ajándékként kapják meg azt, amire már a rendszerváltások óta vártak: polgári útlevél és mindenfajta ellenőrzés nélkül utazhatnak Európa országai között.</P>
<P>Így december 21-től megszűnik a forgalomellenőrzés a mintegy 2200 kilométeres államhatár felén, Szlovákia, Ausztria és Szlovénia irányába. Fokozatosan lebontják az átkelőket, és januártól megszűnik ezeken a határokon a határőrség. Idegenrendészeti és határvédelmi feladatait a rendőrség veszi át.</P>
<P>Ezzel egyszerre azonban Magyarország komoly kihívással néz szembe: a schengeni övezet jövendő közép-keleti határának mintegy 15 százalékáért válik felelőssé.</P>