<P>Elfogadta a parlament a biztosítási törvény módosítását, amelynek sürgős kihirdetését kérték a képviselők a köztársasági elnöktől. A július 1-től életbe lépő új szabályoknak három fontos része van. Az egyik szerint ezentúl akkor is kifizeti a biztosító az autókárt egy súlyosabb balesetnél, ha a károkozó ismeretlen.<BR><BR>Ugyancsak júliustól három hónapjuk lesz a biztosítóknak, hogy rendezzék a kárt az autós felé. Ám ez nem jelent azonnali kifizetést, mert a biztosító papírokkal indokolhatja, hogy miért vitatja az esetet. A biztosítótársaságoknak az esetleges kamatot is ki kell fizetniük a baleset napjától a kifizetés napjáig, de ezt külön kell kérni a biztosítótól. <BR><BR>A harmadik - a legvitatottabb - rész a bónusz - málusz rendszerrel* függ össze. Az új szabályozás szerint új szerződés megkötésekor már nem a jármű üzembentartójának, hanem az új biztosítónak kell beszereznie a kártörténetet az előző biztosítótól. Az igénylést követő 15 napon belül ki kell adnia a dokumentumot a korábbi társaságnak.</P>
<P>A dokumentumhoz viszont az autósnak meg kell adnia az előző biztosító nevét és a kötvény számát. Amennyiben ezt elmulasztja, M4 kategóriába kell besorolni az autóst. Korábban ideiglenesen A0 osztályba sorolták az autóst, és ha további 90 napig sem hozta igazolást a korábbi biztosítótól, akkor került M4-es besorolásba.<BR><BR>Azzal magyarázzák a legdrágább kategóriába való azonnali besorolást, hogy aki ennél jobba tartozik, az úgyis igyekezni fog és megadja a szükséges adatokat. Aki viszont eleve a legrosszabb fokozat szerinti besorolású, az nem tud visszaélni a lehetőséggel, hogy - ha ideiglenesen is, de - jobb besorolást nyerjen.</P>
<P><BR>*A besorolásoknál az M-jel a málusz-osztályt jelenti (rosszabb minősítés), amely 4 fokozatú, míg a B-jel a bónusz-osztály (jobb minősítés), amely 10 fokozatú, a kettő között helyezkedik el az A0 - semleges - fokozat.</P>
<P>Forrás: vezess.hu</P>