<p>Jelenleg ha nem felel meg a jármű, a vizsgabiztos a forgalmi engedély érvényességi idejét nem hosszabbítja meg, vagy a forgalmi engedélyben feltüntetett érvényességi határidőt lerövidíti. Ugyanakkor a forgalomból csak akkor vonja ki, ha a jármű balesetveszélyesnek bizonyul.<br />2010 januárjától azonban bármely kis meghibásodás miatt megbukik járművünk, a vizsgabiztosnak azonnal érvénytelenítenie kell a forgalmi engedélyt, a rendszámtábláról el kell távolítania az érvényesítő címkét, és mindezt közölnie kell az elektronikus nyilvántartóval - derül ki a Közlekedési, Hírközlési és Energiaügyi Minisztérium rendeletéből.</p>
<p> Érdemes ezért a műszaki vizsga előtt alaposan átnéznünk, átnézetnünk az autónkat, mert a javítás költségein felül bármely apró hiba miatt is intézhetjük és fizethetjük a gépjármű újbóli forgalomba helyezésének költségeit: az 1800 forintos igazgatási szolgáltatási díjat, a forgalomból történő ideiglenes kivonás megszüntetéséért; 450 forintot a rendszámtábla-érvényesítő címkéért; és ami a leghúzósabb: 6000 forintot a forgalmi engedély illetékért. Ha régebbi a jármű és nincs törzskönyve, további 6000 forint fizetendő.</p>
<p> Szintén az új rendeletben szerepel, hogy ha  közúti ellenőrzés során kiderül, hogy a jármű további részvétele a közúti forgalomban közvetlen balesetveszéllyel jár, illetőleg a járművel az előírt hatósági engedély nélkül végeznek közúti közlekedési szolgáltatást, akkor ezentúl nem csak a rendszámtáblát érvényesítő címkét távolítják el, de a forgalmi engedélyt is érvénytelenítik.</p>