<p>Az autósok java által vitatott 10 km/óra mértékű sebességcsökkentés nem más, mint egy kormányzati szintű „nemzeti energiacsökkentő program” része, s legalább 2011. június végéig tart. A sebességkorlátozástól, valamint számos további intézkedéstől a kormányzat az üzemanyag-fogyasztás több mint öt százalékos csökkentését várja.</p>
<p>Az egyéb, hasonló célokat szolgáló intézkedések sorából ki lehet emelni azt, hogy Spanyolországban kampányt indítottak a régi, ill. kopott gumiabroncsok cseréjére, az alacsony energiafogyasztású gépkocsi-izzók alkalmazására, továbbá ösztönzik az egyes városvezetéseket saját energiaköltségeik visszafogására.</p>
<p>A spanyol kormányzat reméli, hogy az intézkedések által 28,6 millió barrellel kevesebb kőolajat kell vásárolnia az idén, melynek pénzben kifejezett értéke mintegy 2,3 milliárd euróra tehető.&nbsp; További jelentős eredmény lehet az éves szén-dioxid&nbsp; kibocsátás várhatóan 12,5 millió tonnával való csökkenése.</p>
<p>A sebességcsökkentés tényét természetesen el kell juttatni a hazai és a külföldi közlekedőkhöz. Ennek keretében a spanyol autópályák mentén mintegy 6 000 db „110 km/óra sebességkorlátozás” jelzőtáblát helyeztek ki.</p>