<p>Magyarországhoz és sok más országhoz hasonlóan, a személyautók számára jelenleg Szlovákiában is 130 km/óra a megengedett legmagasabb sebesség autópályán. A szlovák kormány azonban felemelné ezt a határt, így a Pozsony és Kassa, illetve a Pozsony és Prága közötti sztráda néhány szakaszán akár 160 km/óra sebességgel is lehet majd közlekedni.</p>
<p>Egyelőre azonban a Közlekedési Minisztérium és a nemzeti autópálya-társaság hatástanulmányt készít, és csak ennek alapján születik meg a végső döntés, amely jövő év második felére várható. Persze a száguldást kedvelők és a biztonságot előtérbe helyezők véleményei is bizonyára összecsapnak majd a kérdést illetően.</p>
<p>Élő példa már létezik a ’megengedett száguldásra’, mivel Németország autópályáinak bizonyos szakaszain egyáltalán nincs sebességkorlátozás. Sok követője ennek a ’sebesség-határtalanságnak’ azonban eddig mégsem akadt.</p>