<p>Az IRU az előrejelzés elkészítése során a gazdasági növekedésben, a közúti áruforgalomban és az új haszongépjárművek regisztrációjában bekövetkező változásokat elemezte. A vizsgálatba az OECD és EU országok mellett először vonta be a Balkán (Albánia, Bosznia-Hercegovina, Horvátország, Macedónia, Szerbia, Szlovénia), a BRIC (India, Kína, Brazília, Oroszország) és a TRACEA (Örményország, Azerbajdzsán, Belorusszia, Bulgária, Kazahsztán, Grúzia, Kirgizisztán, Moldova, Románia, Tádzsikisztán, Türkmenisztán, Ukrajna, Üzbegisztán) országcsoportok tagjait is. Értékelésében 2005-ig visszamenő adatok alapján három gazdasági mutatóval dolgozik: ezek a GDP, a közúti áruforgalom volumene és az újonnan forgalomba helyezett kereskedelmi járművek száma.</p>
<p>Ami a 2010-es esztendőt illeti, a vonatkozó számítások szerint az OECD országokban kis mértékű GDP-növekedés várható. Átlagosan kb. 1,1 százalékos lesz a gyarapodás a 2009-es évben tapasztalt 3,8 százalékos visszaesés után. Ugyanakkor az áruforgalom szintén 1,2, százalékkal nőhet a tavalyi év 3,9 százalékos mínusza után, a 3,5 tonna új tehergépjármű-regisztrációk száma pedig az előző évet alig meghaladva 1,3 millió körül alakulhat, amely néhány százalékkal alatta marad a 2005-ös bázisév adatainak.</p>
<p>Jens Hügel, az IRU fenntartható fejlődésért felelős igazgatója szerint, „a gazdasági válság egy éve után egyértelmű jelek utalnak arra, hogy a visszaesés a végéhez közeleg. Ugyanakkor úgy tűnik, hogy a közúti fuvarozók tartózkodnak az új jármű-beruházásoktól, s azokkal inkább megvárják a gazdasági fellendülés megszilárdulását.”</p>
<p>Ami az úgynevezett gyorsan fejlődő országokat, feltörekvő piacokat tömörítő BRIC tagjait illeti, 2010-ben a szállított össztömegben kifejezett közúti árufuvarozási teljesítmény Kínában 10 százalékos (2009: 8 százalék), Indiában 7,3 százalékos (2009: 5,8 százalék), Brazíliában 4,8 százalékos (2009: 0 százalék), Oroszországban 4,9 százalékos (2009: -8,6 százalék) növekedésre számít az elemzés.<br />„Úgy látszik, hogy nem a régi OECD országok fogják begyújtani a globális gazdaság motorjait, hanem sokkal inkább azok a gyorsan fejlődő országok, melyeket sokkal kevésbé érintett a válság” – fejtette ki Hügel.</p>