<p>Az egyik legszembetűnőbb változás, hogy ellentétben az eddigi gyakorlattal, mely szerint aki váltani szeretne, minden év január elsején teheti azt meg, mostantól az <strong>új kötelező biztosítás megkötésének lehetősége</strong> nem ehhez a dátumhoz kötődik, hanem minden évben ahhoz a naphoz, amikor a legutóbbi biztosítást megkötöttük. Tehát aki például év közben júniusban vesz új autót, az a következő év júniusában dönthet úgy, hogy másik társasághoz szerződik. A kötelezővel foglalkozó biztosítók ezután is mindig novemberben teszik majd közzé a következő évi ajánlataikat, és az akkor meghirdetett árakat kell egész évben megtartaniuk. Hogy az autóhasználók ne feledkezzenek meg arról a jogukról, hogy 1 év leteltével máshova is szerződhetnek, 50 nappal a szerződés lejárta előtt értesítést kell kapniuk a biztosítótól, ami figyelmeztet az új időszak díjaira és hogy válthatunk. A régi szerződést - ugyanúgy mint eddig - 30 nappal annak lejárta előtt kell felmondani.</p>
<p>Eddig is élt az a lehetőség, hogy a <strong>gépjárműflotta</strong> esetén a biztosítók eltérjenek a kihirdetett díjaktól, és <strong>kedvezőbb feltételeket biztosítsanak</strong>. Ezen a területen két fontos változás történt: az egyik, hogy a törvény most már szabályozza, hogy mit tekintünk flottának: a legalább öt járműből álló gépkocsiparkot. Az öt járműbe az autó, a pótkocsi, a traktor, de még a quad is beleszámít. A lényeg, hogy egy biztosítónál, egy üzembentartó nevén legyenek ezek a gépjárművek. Másik fontos változás, hogy áprilistól ez az üzembentartó magánszemély is lehet, ellentétben azzal, hogy eddig csak egyéni vállalkozók vagy gazdasági társaságok lehettek a „gépjárműflotta tulajdonosai”.</p>
<p>A <strong>károk kifizetésével kapcsolatban szigorodott a szabályozás</strong>. A mostani törvény ugyanis számlához köti a teljes összeg kifizetését. A számlán pontosan fel kell tüntetni a munkadíjat és az anyagköltséget. Ha a károsult nem mutat be alakilag megfelelő számlát a javítás költségeiről, akkor csak a kártérítés nettó összegét kaphatja meg, az áfát nem. Ezzel a törvény a „feketéző” műhelyek tevékenységét is próbálja visszavetni.</p>
<p>A <strong>biztosítók</strong> mostantól <strong>jogosultak, sőt kötelezettek műszaki vizsgára küldeni</strong> a súlyosan károsult autót. Ez akkor történhet meg, ha a sérülés az autó kormányát, futóművét, karosszériáját érinti. Ha a jármű totálkáros, és a tulajdonos nem kívánja megjavíttatni, akkor úgy juthat hozzá a biztosítási összeghez, ha bemutatja a hulladékká vált autó bontási igazolását.</p>
<p>A törvény ellen azonban maguk a biztosítók fordultak alkotmánybírósághoz, arra hivatkozván, hogy a vétlen autóst igazságtalan ilyen kötelezettségnek kitenni. A törvényt ezután februárban módosította a parlament, és a módosítás április elsejétől hatályos. Eszerint jelenleg egy üzembentartói nyilatkozat szükséges arról, hogy a kárfelvétel utáni 8 napon belül az üzembentartó szakszervizben megjavíttatja az autót. Ez esetben nincs kötelező műszaki vizsga. Ellenkező esetben továbbra is érvényben marad, hogy ha a biztosított ezt elmulasztja, akkor csak az áfa nélküli kárösszeg 60 százalékát veheti fel előlegként, a maradék összeg kifizetése pedig a fenti feltételek teljesítéséhez kötődik.</p>
<p>&nbsp;</p>