<P>Az Európai Közlekedési Tanács felmérése szerint Európában a magyar és a szlovén autópályák a legveszélyesebbek, sajnos itt a legmagasabb a végzetes kimenetelű balesetek száma. Hazánkban 2006-ban 42-en vesztették életüket az autópályákon. A vizsgálat szerint ebben a tekintetben Svájc a legbiztonságosabb, ott negyedennyien, míg Ausztriában feleennyien halnak meg autóbalesetben, mint Magyarországon. </P>
<P>Bár háromszor kisebb a baleseti kockázat a magyar pályákon, mint a közutakon, a forgalom lényegesen magasabb átlagsebessége miatt több a súlyos vagy végzetes autóbaleset. </P>
<P>A követési távolság be nem tartása az egyik leggyakoribb probléma, de gyakran okozza a balesetet a gyorshajtás. Sajnos ezek a számok is azt támasztják alá, hogy hazánkban rosszabb a közlekedési morál, mint nyugaton, erőszakosabbak, türelmetlenebbek a gépjárművezetők.</P>
<P>A pályákon való túlzott gyorshajtás májustól azonban megváltozhat, mivel akkortól a tervek szerint az autópályákon a matricákat ellenőrző kamerák már sebességet is mérnek.</P>
<P>Mindeközben az OVB engedélyezte az aláírásgyűjtés megindítását népszavazási kezdeményezésre annak érdekében, hogy az autópályák belső sávjában 160 km/h sebességgel lehessen haladni.</P>