<P>A júniusi Tispol-akcióban - melyben a korábbiakhoz hasonlóan Magyarország is részt vett - összesen 692 187 sofőrt ellenőriztek, közülük 19 597 sofőr szervezetében mutatott ki a megengedettnél több alkoholt a szonda. Tehát a vizsgált sofőrök 2,83 százaléka ittasan vezetett. <BR><BR>Tavaly karácsonykor illetve egy éve volt hasonló nagyszabású európai akció, akkor 2,11 illetve 2,18 százalék volt az ittas vezetők aránya. Ez az idén nyári akcióban már majdnem három százalékra emelkedett. A szervezet felmérése szerint különösen nyáron nő az alkohollal vezetők aránya.<BR><BR>Nemcsak az ittas, a kábítószer hatása alatt álló sofőrök száma is növekedett. A tavalyi, akciónként háromszáznál valamivel több drogos sofőrrel szemben most ennek a duplája, 664 ember bukott el a drogteszten.<BR><BR>Magyarország jól teljesített, itthon ugyanis a tavalyihoz képest jóval kevesebb ittas vezetőt találtak a rendőrök - mondta el Gégény István, az Országos Rendőr-főkapitányság közlekedésrendészeti főosztályának munkatársa.<BR><BR>Idehaza éves szinten - az átlagos egymillió-kettőszázezer, egymillió-ötszázezer - megszondáztatott sofőr 1-1,5 százaléka ül ittasan a volán mögé. Június 5. és 7. között összesen 24 108 járművet állított meg, és 184 ittas vezetőt értek tetten. Rajtuk kívül három drogos sofőr is lebukott. Az eredmények a tavaly karácsonyi és nyári ellenőrzés-sorozathoz képest Magyarországon csökkenő tendenciát mutatnak.<BR><BR>Forrás: Független Hírügynökség</P>