<P>Új, az eddigieknél környezetkímélőbb üzemanyagot állítottak elő magyar szakemberek. Boros Béla gépészmérnök, Thész János és Király Zoltán vegyészmérnök által kidolgozott új technológiával a tisztított növényi olajok vagy állati zsiradékok minden egyes atomja üzemanyaggá alakítható, és ellentétben a ma ismert eljárásokkal, nem keletkezik glicerin. <BR><BR>Ezzel a fejlesztéssel az olajos magvakból 20 százalékkal több üzemanyag állítható elő, és ráadásként a biodízel gyártásakor keletkezett glicerin is feldolgozható üzemanyaggá. Eddig a zöldüzemanyag gyártásakor 10-12 százalék glicerin keletkezett melléktermékként, amivel nem tudnak mit kezdeni a gyártók. Csak Európában fél millió tonna glicerin halmozódott fel. <BR><BR>A szabadalommal védett eljárással készült üzemanyagot a feltalálók nevének kezdőbetűje alapján "TBK"-nak nevezték el. A TBK látszatra nem különbözik a többi biodízeltől, a motor teljesítményét és fogyasztását nem változtatja meg, viszont tökéletesebb az égése, mert a dízelekre jellemző koromkibocsátás jóval kevesebb. Ezenfelül a hideg időjárási viszonyoknak ugyanúgy megfelel, mint az alpesi dízel néven ismert gázolajadalék. <BR><BR>A találmány a májusi nemzetközi találmányi kiállításokon Genfben, Kuala Lumpurban és Varsóban aranyérmet kapott. <BR><BR>A "TBK" gyártása a tervek szerint jövőre indul be. Az új biodízel akár önmagában, akár gázolajok kiegészítő komponenseként dízelmotorok meghajtására alkalmas, de fűtőolajként is kiváló. <BR><BR>Forrás: Független Hírügynökség</P>