<P>1989. április 1-jén végső nyugalomra helyezték Zitát, az utolsó magyar királynét, IV. Károly özvegyét a bécsi Stephans dómban. </P>
<P>Április 3-án Grósz Károly, az MSZMP főtitkára, útban a Kárpátaljára, várossá avatja Záhonyt, majd határon túli településeket keres fel. Hosszú idő óta először látogat ilyen magas rangú vezető Kárpátalja magyarlakta térségébe. Tóth Károly dunamelléki református püspök szintén e hónapban érkezik ide, hogy az itt lakó, zömében református hitű magyaroknak lelki támogatást nyújtson, és anyanyelvük és kultúrájuk megőrzésére buzdítsa őket.</P>
<P>Az április 8-án bevezetésre kerülő vámszabály szigorítások miatt hatalmas tumultus alakul ki az osztrák-magyar határon, a Trabantokkal pöfékelő magyarok már hajnalban kigyózó sorokban állnak, viszik még a 90 éves nagyit is, akire a valutakerete miatt van szükség. A fő „sláger” továbbra is a hűtőláda.</P>
<P>A Minisztertanács e hónap elején dönt az autópálya-használati díj bevezetéséről. Az 1 éves autópályadíjat májustól vezetnék be, és összege 1500 Ft lenne. Először az Autóklub és az Országos Közlekedésbiztonsági Tanács tiltakozik a döntés ellen, majd egyre több szervezet csatlakozik a tiltakozáshoz. Végül április 20-án a Minisztertanács visszavonja az autópályadíj bevezetéséről szóló határozatát.</P>
<P>A hónap egyik legjelentősebb eseménye a szovjet csapatok kivonásának megkezdése. Elsőként április 25-én Kiskunhalasról indul haza egy szovjet harckocsi gárdahadosztály. Ez a tény ihlette az év egyik nagy slágerét: a Pa-Dö-Dö Bye-bye Szása című dalát (ím egy igazi korhű koncertfelvétel: <A href="http://videa.hu/videok/zene/pa-do-bye-szasa-fesztival-klip-magyar-ixmXOzCtiGV82cfZ">http://videa.hu/videok/zene/pa-do-bye-szasa-fesztival-klip-magyar-ixmXOzCtiGV82cfZ</A> ).</P>
<P>Az április 21-22-én tartott XII. Kongresszusán feloszlatja magát a KISZ, az MSZMP ifjúsági szervezete, egyben döntést hoznak arról, hogy Magyar Demokratikus Ifjúsági Szövetség (DEMISZ) néven működnek tovább.</P>
<P>Sajnos ebben a hónapban történik az európai futball máig legtragikusabb eseménye: április 15-én az angol sheffieldi Hillsborough stadionban tömegpánik következtében 95-en meghalnak, több mint 170-en súlyosan megsérülnek. Az ok, hogy a már egyébként is túlzsúfolt stadionba a rendőrök még 6000 szurkolót ellenőrzés nélkül beengednek, így túlterheltté válik a stadion, és az emberek pánikszerűen taposnak át egymáson.</P>Cikkünk befejezéséül pedig a filmes szakma e havi legjelentősebb eseménye: ’89 április 16-án ünnepli a világ Charlie Chaplin százéves születésnapját. Az évforuló alkalmából világszerte – így hazánkban is – filmvetítésekkel, előadásokkal emlékeznek meg a némafilmkorszak legnagyobb sztárjáról.