<P>A csatlakozás óta a határokon jó esetben zökkenőmentesen és ellenőrzés nélkül juthatunk át. A magyar utasok az Európai Unió országaiba korlátozás nélkül vihetnek be, illetve hozhatnak onnan haza árukat, feltéve, hogy az utazónál lévő termékek semmiféle gazdasági vagy kereskedelmi célt nem szolgálnak. Vannak azonban kivételek, a jövedéki termékekre és a romlandó árukra vonatkozóan.</P>
<P>Az élelmiszercsomagból érdemes kihagyni a gyorsan romló ételeket, mint pl. a nyershúst, a hentes árut, vagy a tejtermékeket, mivel azok bevitelét szinte minden uniós állam tiltja. Fontos tudni, hogy szeptember 30-ig Romániából és Bulgáriából nem lehet behozni friss sertéshúst, illetve sertésből származó előkészített húst és húskészítményt.</P>
<P>A jövedéki termékek közül az EU-n belül - a még nem kereskedelminek számító – maximálisan megengedett mennyiségek az alábbiak szerint alakulnak: </P>
<UL type=disc>
<LI>motorbenzinből a gépjármű üzemanyagtartályán kívül 40 litert, egyéb benzinből 20 litert, petróleumból 50 litert, gázolajból a gépjármű és erőgép üzemanyagtartályán kívül 100 litert, biodízelből 100 litert </LI>
<LI>cigarettából 800 darabot, </LI>
<LI>szivarból 200, szivarkából 400 darabot </LI>
<LI>fogyasztási dohányból 1000 grammot </LI>
<LI>sörből 110 litert </LI>
<LI>köztes alkoholtermékből 20 litert </LI>
<LI>alkoholtermékből 10 litert </LI>
<LI>borból és pezsgőből együttesen 90 litert (ebből pezsgő legfeljebb 60 liter) </LI></UL>
<P>2008. december 31-ig (az uniós adószint eléréséig) az alábbi országokba azonban Magyarországról még csak 200 db cigaretta vihető be: Ausztria, Belgium, Dánia, Egyesült Királyság, Finnország, Franciaország, Írország, Németország és Svédország.</P>
<P>Ugyanígy az EU-n kívüli országokba is 200 szál cigarettát lehet bevinni.</P>
<P>Ha házi kedvencünket is vinni szeretnénk a nyaralásra, akkor annak állatútlevelet kell készíttetni. Ezt a lakóhely szerint illetékes állatorvos adja, feltéve, ha a kedvenc rendelkezik a szükséges védőoltásokkal, és azonosítható tetoválással vagy mikrocsippel.</P>
<P>Az Európai Unión kívüli országokból legfeljebb 175 euró összértékű árut lehet vámmentesen behozni, s erről szóbeli árunyilatkozatot kell tenni. Az ennél drágább de 350 eurót meg nem haladó értékű áruról szintén szóbeli nyilatkozatot kell tenni, de az után már vámot kell fizetni. A 350 euró értéket meghaladó áruk esetében viszont már írásban, az Egységes Vámáru-nyilatkozat kitöltésével kell kérni a vámkezelést a határállomáson.</P>